Influencer อิทธิพลบนโซเชียล
ผลพวง WFH และ “อยู่บ้าน หยุดเชื้อ เพื่อชาติ” ทำให้มีการพึ่งพา “โซเชียลมีเดีย” เพิ่มขึ้น จนเข้ามามีบทบาทเปลี่ยนแปลงสู่ “โซเชียลวิถี”
ผลพวง WFH และ “อยู่บ้าน หยุดเชื้อ เพื่อชาติ” ทำให้มีการพึ่งพา “โซเชียลมีเดีย” เพิ่มขึ้น จนเข้ามามีบทบาทเปลี่ยนแปลงสู่ “โซเชียลวิถี”
16 ต.ค. 2565

ผลพวง Work from Home และ “อยู่บ้าน หยุดเชื้อ เพื่อชาติ” ทำให้มีการพึ่งพา “โซเชียลมีเดีย” เพิ่มขึ้นด้วยอัตราเร่ง จนเข้ามามีบทบาทเปลี่ยนแปลงสู่ “โซเชียลวิถี” อย่างรวดเร็ว และหลังผ่านพ้นวิกฤติโคโรนา 2019 พฤติกรรมการใช้โซเชียลมีเดีย..จะเปลี่ยนไปอย่างมีนัยสำคัญแบบไม่รู้เนื้อรู้ตัวกันเลยทีเดียว
ในเชิงการตลาด..นั่นทำให้ไม่ว่าธุรกิจขนาดเล็ก-ขนาดกลาง-ขนาดใหญ่ ต่างนำโซเชียลมีเดียหรือเครือข่ายสังคมออนไลน์เพื่อทำการตลาดมากขึ้น เพราะถือเป็นช่องทางโฆษณาสินค้าและขายสินค้าที่มีประสิทธิภาพ ด้วยต้นทุนค่าใช้จ่ายที่ต่ำเมื่อเทียบกับการทำตลาดรูปแบบอื่น ๆ
ที่สำคัญตรงกลุ่มเป้าหมายมีประสิทธิภาพเยี่ยม เห็นผลด้วยเวลาอันรวดเร็ว..!! กับยุคที่เรียกว่า “ใครช้าตกขบวน” แบบนี้..
สำหรับ “โซเชียลมีเดีย” หลักที่มีผู้นิยมสูง นั่นคือเฟซบุ๊ก, ทวิตเตอร์, ยูทูป, อินสตาแกรม, ไลน์ เป็นต้น จึงทำให้เกิดโมเดล “โซเชียล เน็ตเวิร์คมาร์เก็ตติ้ง” เกิดขึ้นหลากภาคธุรกิจและกลุ่มเป้าหมายที่แตกต่างกันไป
สิ่งที่ติดตามมากับ “โซเชียลวิถี” นั่นคือ Influencer Marketing ที่ต้องใช้คนมีชื่อเสียงของโลกโซเชียล เข้ามาช่วยทำการตลาด เพราะถือว่ามีประสิทธิผลและเข้าถึงผู้บริโภคได้ง่าย
กล่าวคือ Influencer หรือผู้มีอิทธิพลบนสื่อโซเชียลเป็นผู้ที่ทำคอนเทนต์เผยแพร่ตามแพลตฟอร์มต่าง ๆ อาทิเช่น Blog, Instagram, Facebook, YouTube ที่มีคนสนใจติดตามยิ่งมีผู้ติดตามมากยิ่งมีอิทธิพลมากผู้ติดตามส่วนใหญ่มักเป็นกลุ่มคนรุ่นใหม่ นับตั้งแต่เด็กจนวัยทำงาน ที่มีโอกาสคล้อยตามเนื้อหาหรือสิ่งที่ Influencer โน้มน้าวจูงใจได้ง่าย  จากความรู้สึกใกล้ชิดและจริงใจนั่นเอง
มีการจัดแบ่ง Influencer เป็น 4 ประเภท กลุ่มแรก Celebrity/Mass Publisher เป็นกลุ่มที่มีผู้ติดตามมากสุดตั้งแต่ 100,000-1,000,000 คนมักเป็นดารา นักร้องหรือผู้ที่มีชื่อเสียงมาก่อน กลุ่มที่สอง Key Opinion Leaders (KOL)/Professional Publishers Specialist มีความสนใจความเชี่ยวชาญเฉพาะด้านเนื้อหาเฉพาะกลุ่ม แต่เน้นเล่าเรื่องได้น่าสนใจ
กลุ่มที่สาม Micro Influencer มีผู้ติดตามเฉลี่ย 10,000-100,000 คนเป็นกลุ่มที่สร้างคอนเทนต์ทั่วไป เช่น ไลฟ์สไตล์ กิน เที่ยวหรือรีวิวสินค้า กลุ่มที่สี่ Nano Influencer มีผู้ติดตามประมาณหลัก 1,000 คนมักเป็นคนที่มีความเชี่ยวชาญในเรื่องเฉพาะแต่มีฐานผู้ติดตามเหนียวแน่นสามารถสร้างความน่าเชื่อถือและโน้มน้าวใจได้เป็นอย่างดี
ดังนั้น Influencer Marketing คือการตลาดออนไลน์ที่ต้องใช้ Influencer เพื่อการโฆษณาสินค้า  เริ่มต้นจากกลุ่ม Celebrity หรือ Mass Publisher เป็นดารานักแสดงเพื่อโฆษณาหรือรีวิวสินค้าต่าง ๆ จนแพร่หลายมาสู่ Blogger, YouTuber ที่พัฒนาคอนเทนต์ต่าง ๆ จนเป็นที่แพร่หลายและมีอิทธิพลมากขึ้นจนสินค้าแบรนด์ดัง มีความจำเป็นต้องใช้ Influencer เพื่อการเข้าถึงผู้บริโภคและตรงเป้าหมายมากขึ้น
แม้ Influencer จะมีอิทธิพลต่อการทำตลาดบน “โซเชียลวิถี” แต่โจทย์สำคัญมันอยู่ที่ตัว Influencer และกลยุทธ์การตลาดว่าสอดคล้องและเหมาะสมเพียงใด มิเช่นนั้นผลตอบรับอาจเป็นทิศทางตรงข้ามได้..